# Kloarek Ar Chevanz

Oberennoù damheñvel pe handelvoù all zo ivez, gwelout Kloarek ar Chevanz.
| ◄ Kloarek Ar Gallig | Kloarek Ar Chevanz | Fantig Helari ► |
Kloarek Ar Chevanz a Bont-Kado, Braoa mab païsant ’zo er vro. (bis)
 Petra a dalv d’ehan bea brao, Na pa eo barnet d’ar maro ? (bis)
 P’eo barnet d’ur maro ken ingrat, Mont da verwel da dal ti he dad ! (bis)
 P’eo barnet d’ur maro ken kruel, Mont da dal porz he dad da verwel ! (bis)
 ’Wit p’hen eus lac’het mab ann aotro, Penher ar Vali Kergadio. (bis)
Kloarek Ar Chevanz a lavare ’N ti Helari goz, pa arrue : (bis)
 — Debonjour ha joa holl en ti-ma, Fanchon Helari pelec’h ema ? (bis)
 Hag Helari goz a lavaras Da gloarek Ar Chevanz, pa glewas : (bis)
 — Fanchonig er gêr n’emèdi ket, Tri pe bewar de ’zo n’eo ket bet ; (bis)
 Tri pe bewar de ’zo n’eo ket bet, A-c’hann da warc’hoaz n’arruo ket. (bis)
 — Na chommet ket pell da diskouri, Ha ma laket prim da gomz gant-hi. (bis)
 Fanchon Helari, pa d-eûs klewet, Traon gant ar vinz a zo diskennet, (bis)
 Gant-hi boutaillad-winn ha gwerenn, Hag ur vichenn vad a vara-gwenn ; (bis)
Hag ur vichenn vad a vara gwenn, Hag ur beuriad amann melenn. (bis)
 — Debret hag evet, kloarek iaouank, Ma inn da vouit dour da aoza koan ; (bis)
 Debret hag evet ha grêt cher-vad, Me ’c’h a da vouit dour da buns ma zad. (bis)
 Kloarek Ar Chevanz, p’hen eûs klewet, Ter fasad d’ezhi hen eûs roët ; (bis)
 Hen eus roët ter fasad d’ezhi, Hag hi diskaret war leur he zi ; (bis)
 Hag hi diskaret war leur he zi, Gret neuze he volonté d’ezhi, (bis)
 Dirag he mamm ha dirag he zad, Honnes a zo d’hè ur galonad !
 Na Helari goz a hirvoude, He verc’h Fanchonig hen konsole :
 — Tawet, ma zadig, na oelet ket, ’Wit mez diouzinn-me n’ho pô ket ; (bis)
 ’Wit mez diouzinn-me n’ho pô ket, Kerc’het-c’hui d’inn aman ur bêlek ; (bis)
 Ha mar hen kerc’het, kerc’het timad, Rag evel ur voaz a red ma gwad ! (bis)
 Ar bêlek iaouank a c’houlenne Euz Fanchon Helari, p’hi c’hovesaë : (bis)
 — Fanchon Helari, d’in-me lâret, Petra lâret d’ober d’ar c’hloarek ? (bis)
 — Me n’ lâran netra d’ober d’ehan, Da Zoue ’rekommandan anehan. (bis)
 Kloarek Ar Chevanz a lavare D’ar bêlek iaouank, nn p’hen gwele : (bis)
 — Na bêlek iaouank, d’in-me lâret, Petra ’lâr hi d’ober d’ar c’hloarek ? (bis)
 — Netra na lâr hi d’ober d’ehan, Da Zoue ’rekommand anezhan. (bis)
Kloarek Ar Chevanz a lavare, Bars ar prizon braz, en he goanze : (bis)
 — Jeolieres, ma mignones ’oas, Ha mar kares a vi brema c’hoas ; (bis)
 Kerz ewit-on-me da di ma zad, Ha lâr d’ehan donet c’hoas d’am c’hat. (bis)
 Ar Jeolieres a lavare, ’N ti Ar Chevanz koz, pa arrue : (bis)
 — Doue ar mado ’zo en ti-ma, Hag ho mab ’zo er prizon o vreigna ! (bis)
 Ho mab ’zo er prizon o vreigna, Ha c’hul mado d’ac’h d’hen akuita ! (bis)
 Hag Ar Chevanz koz a lavaras D’ar jeolieres, pa hi c’hlewas. (bis)
 — Ha p’am be ma mab ’wit ur gwennek, Jeolieres, n’hen akuitinn ket ; (bis)
 Ha p’am be ma mab ’wit un diner, Jeolieres, na deuio ken d’ar gêr ; (bis)
 Ha p’am be ma mab ewit ur pok, N’hen akuitinn ket diouz ar groug ! (bis)
 Ter gwez-all am eûs-han akuitet, Homan a ve d’inn ar bedervet ; (bis)
 Ar bedervet ’ve d’hen akuitan, Me garie a ve fin anehan ! (bis)
 Me am eûs er gêr bugale vad, Hag hec’h a d’ar park da labourad ; (bis)
 Met hennes na ra nemet eva, Dont da rima sônio da gana ; (bis)
 Dont da rima sônio da gana, Ha monet goude da verc’heta. (bis)
 Pa vije prenet lienn Hollanda, Da ober koeffo d’am merc’h-hena, (bis)
 Gant he vamm a vijent holl lakêt Da ober rochedo d’ar c’hloarek. (bis)
Ar jeolieres a lavare Da gloarek ’r Chevanz, pa retorne : (bis)
 — Kloarek Ar Chevanz, em gonsolet, Rag ’wit ho tad n’ho sikouro ket. (bis)
 — Jeolieres, ma mignones vad, Grêt c’hoaz ur blijadur em rekat ; (bis)
 Roët roched fresk d’inn da wiska, Ha dalet ma hini Hollanda ; (bis)
 Ha dalet ma hini Hollanda, Truez ’ve ar bourrew hi usfe ! (bis)
 — Kloarek Ar Chevanz, d’in-me lâret, Na pelec’h ez oac’h, pa oac’h tapet ? (bis)
 — ’N un hostaleri en Goudelinn, Hoc’h eva ma lod a dri seurt gwinn ; (bis)
 Hoc’h eva ma lod a dri seurt gwinn, Hag o tebri pruneoz ha rêzinn ; (bis)
 Ma vije bet ’n hostizes fidel d’inn, Ha deuet d’ar gambr, ha lâret d’inn :
 — Kloaregig Ar Chevanz, diwallet, Arru ’n archerrienn d’ho komerret ! (bis)
 Me ’m bije diwallet dirazhè, Ha pa vije kement-all anhè. (bis)
Kloarek Ar Chevanz a lavare, Er vaz uc’hella ’r skeul pa bigne : (bis)
 — Me am eûs ter c’hoar hag a garienn, Ha gwisket ho zer en satinn-gwenn ; (bis)
 Ha pa veint gwisket en mezer aour, ’Wit en ho enor ez int paour. (bis)
 Brema c’hallo merc’hed Ar Chevanz Distaga ho c’hroazio a lorhanz ; (bis)
 Distaga ho c’hroazio arc’hant-gwenn, Da lemel ho breur euz ar gordenn. (bis)
Ar c’henta anezhe ’zo Mari, Ma beonoz a roan warnezhi ; (bis)
 Honnes d-eûs d’inn alies lâret Dilezed ar gwinn hag ar merc’hed ; (bis)
 Dilezet ar gwinn hag ar merc’hed, Ha bea devot d’ann offern-bred ; (bis)
 Ha bea devot d’ann offern-bred, Ba kwitaët ar feneanted. (bis)
 Ann eil anezhe ’zo Fransesa, A bedan ma zad d'hê c’horija ; (bis)
 Honnes ’d-eûs d’in alies lâret ’Vije ’r bourrew ’nuje ma dillad ; (bis)
 ’Vije ’r bourrew ’nuje ma dillad, Biskoaz gwall-diougan n’ zo bet mad. (bis)
 Ann derved anhê a zo Jannet A zo gaoudiseres d’ar voazed ; (bis)
 Ha pa hi gwelfet o gaoudisa, Tamallet d’ezhi he breur hena ; (bis)
 Tamallet d’ehi kloarek Ar Chevanz, ’Zo o tivilla euz ar potanz ! (bis)
Kanet gant intanvez Lieo, a barouz Plunet — Miz Kerdu 1868.